Riigi kultuuristipendiumi suurus ning selle määramise tingimused ja kord
Vastu võetud kultuuriministri 17.08.2026 määrusega nr 11

Määrus kehtestatakse riigi kultuuripreemiate ja kultuuristipendiumide seaduse § 7 lõike 3 alusel.

§ 1. Reguleerimisala
Määrusega kehtestatakse riigi kultuuristipendiumi (edaspidi stipendium) suurus ning taotlemise ja määramise tingimused ja kord.
§ 2. Stipendiumi eesmärk ja suurus
(1) Stipendiumi eesmärk on noorte loovisikute toetamine professionaalse karjääri alustamisel ja rahvusvaheliste kontaktide saamisel edasisteks koostööprojektideks, võimaldades neile erialast enesetäiendust.
(2) Stipendiumikonkursi eelarve kehtestab valdkonna eest vastutav minister ministeeriumi  valitsemisala eelarve käskkirjaga.
(3) Stipendiumi suurus on 10 000 eurot ühe stipendiaadi kohta.
§ 3. Stipendiumi andja
(1) Stipendiumi andja on Kultuuriministeerium (edaspidi ministeerium).
(2) Ministeeriumi ülesandeks on stipendiumikonkursi ettevalmistamine ja välja kuulutamine, taotluste menetlemine, hindamise korraldamine, taotluste rahuldamise või rahuldamata jätmise üle otsustamine, stipendiumi väljamaksmise korraldamine ning stipendiumi kasutamise tingimuste täitmise üle kontrolli teostamine.
(3) Ministeerium kutsub stipendiumitaotluste hindamiseks kokku kuni viieliikmelise hindamiskomisjoni, mille tegutsemisaeg on kolm aastat. Liikmed komisjoni määrab kultuuriminister.
§ 4. Nõuded taotlejale
(1) Stipendiumit on õigus taotleda kuni 35-aastasel loovisikul professionaalseks erialaseks enesetäienduseks välisriikides või Eestis rahvusvaheliste juhendajate meistriklassides, töötubades, residentuurides jmt (edaspidi nimetatud programm).
(2) Stipendiumi taotlejal peab olema vähemalt bakalaureusekraad või sellele vastav kvalifikatsioon ning ta on Eesti kodanik või omab Eestis pikaajalise elaniku elamisluba või Eestis alalist elamisõigust. 
(3) Stipendiumi taotlejal puuduvad ministeeriumi ees varasemad täitmata kohustused ning taotleja pole saanud varem sama sihtotstarbega toetust Kultuuriministeeriumist või Eesti Kultuurkapitalist.
§ 5. Stipendiumikonkursi avamine
(1) Stipendiumikonkursi avanemisest teavitab ministeerium oma veebilehel vähemalt neliteist kalendripäeva enne konkursi avanemise kuupäeva.
(2) Teavitus stipendiumikonkursi avanemisest peab sisaldama vähemalt järgnevat:
1) taotlemise tingimused ja kord, sh taotluste esitamise tähtaeg;
2) stipendiumi suurus ja välja antavate stipendiumide arv;
3) stipendiumi kasutamise periood;
4) stipendiumi taotlemiseks nõutavad dokumendid, sh viide elektroonilisele taotluskeskkonnale;
5) hindamismetoodika;
6) komisjoni koosseisu info.
(3) Ministeerium võib kuulutada ühes kalendriaastas välja mitu stipendiumikonkurssi, kui stipendiumikonkursi eelarve seda võimaldab.
§ 6. Stipendiumi taotluse esitamine
(1) Taotleja esitab stipendiumi saamiseks taotluse ministeeriumi veebilehel avalikustatud elektroonilise taotluskeskkonna kaudu. Kui taotluskeskkonna töös esineb tehniline viga, mis takistab taotluse tähtaegset esitamist, loetakse taotluse tähtpäevaks järgmine tööpäev pärast vea likvideerimist.
(2) Ministeerium võib vajadusel pikendada lõikes 1 nimetatud taotluste esitamise tähtaega 15 kalendripäeva võrra.
(3) Stipendiumi taotlemiseks esitatakse:
1) nõuetekohaselt täidetud elektrooniline taotlusvorm;
2) haridustaset tõendav dokument;
3) portfoolio, mis annab ülevaate taotleja senisest valdkondlikust tegevusest;
4) elulookirjeldus, mis sisaldab teavet taotleja professionaalsest teekonnast, haridusest ja enesetäiendustest;
5) kinnitus  enesetäiendamise programmi vastuvõtmise kohta;
6) põhjendatud selgitus programmi valiku kohta, sh milliseid edasisi loometegevusi või vajalikke kontakte antud programmi abil saavutab ning milliseid jätkutegevusi planeerib;
7) vähemalt kaks soovituskirja taotleja loomevaldkonna esindajatelt; teist loomevaldkonda hõlmava programmi puhul võib soovituskiri olla ka selle valdkonna esindajalt.
§ 7. Stipendiumi taotluste menetlemine ja hindamine
(1) Ministeerium kontrollib taotleja ja taotluse nõuetele vastavust. Puuduste korral teavitab ministeerium taotlejat taotluskeskkonna kaudu.
(2) Puuduste kõrvaldamiseks või lisainformatsiooni esitamiseks on taotlejal aega kuni kolm kalendripäeva. Kui taotleja nimetatud tähtaja jooksul puudusi ei kõrvalda, jäetakse taotlus läbi vaatamata.
(3) Hindamiskomisjon hindab stipendiumi taotlusi, koostab taotluste paremusjärjestuse ning teeb stipendiumi andjale ettepaneku stipendiumi taotluste rahuldamise või rahuldamata jätmise osas.
(4) Stipendiumi taotluste hindamine toimub järgmiste hindamiskriteeriumite alusel:
1) taotleja senine erialane ettevalmistuses ja praktika - osakaal 30% koondhindest; 
2) plaanitava enesetäienduse mõju erialasele eneseteostusele - osakaal 30% koondhindest;
3) enesetäienduse potentsiaalne laiem mõju erialale ja Eesti kultuuriruumile - osakaal 30% koondhindest;
4) stipendiumisaajate valdkondlik mitmekesisus/tasakaalustatus - osakaal 10% koondhindest.
(5) Taotluste hindamisel antud koondhinne moodustub hindamiskriteeriumite hinnete alusel. Hindamismetoodika kinnitab ministeeriumi kantsler.
(6) Tuginedes hindamiskomisjoni ettepanekule otsustab ministeeriumi kantsler käskkirjaga:
1) eraldada stipendium, kui taotleja  ja stipendiumi taotlus vastavad käesolevas määruses sätestatud tingimustele;
2) mitte eraldada stipendiumi, kui taotleja  ei vasta käesoleva määruse §-s 4 sätestatud tingimustele või kui stipendiumi taotlus ei vasta §-s 2 sätestatud stipendiumi eesmärgile või § 6 lõikes 3 sätestatud nõuetele või kui stipendiumi taotlus jääb taotluste hindamisel moodustunud paremusjärjestuses väljapoole stipendiumikonkursi eelarvet.
§ 8. Stipendiumi maksmine
(1) Stipendium maksatakse stipendiumi saajale välja 14 tööpäeva jooksul pärast taotluse rahuldamise otsuse tegemist.
(2) Kui stipendiumi rahuldamise otsus tehakse kõrvaltingimusega, makstakse toetus välja pärast kõrvaltingimuse saabumist või täitmist.
§ 9. Aruande esitamine
(1) Stipendiumi saaja kohustub esitama hiljemalt 30 kalendripäeva jooksul pärast  enesetäiendamise programmi lõpetamist vormikohase aruande, mis koosneb kokkuvõttest programmi eesmärgi täitmise kohta ja programmis osalemist tõendavast dokumendist, milleks võib olla tunnistus, kinnituskiri vms.
(2) Aruande esitamise tähtaega võib põhjendatud juhtudel stipendiumi saaja taotluse alusel pikendada, kui ta on esitanud pikendamise taotluse enne aruande esitamise tähtaja saabumist.
(3) Juhul kui stipendiumi saaja katkestab programmi, peab ta sellest stipendiumi andjat esimesel võimalusel teavitama. 
§ 10. Stipendiumi tagasinõudmine
(1) Ministeerium nõuab kaalutlusõiguse kohaselt taotlejalt stipendiumi osaliselt või täielikult tagasi, kui stipendiumi saaja:
1) on esitanud stipendiumi taotlemisel ebaõigeid andmeid või ebaõiget teavet või stipendiumi eraldamise aluseks olevaid andmeid või teavet varjanud;
2) on katkestanud stipendiumi saamise eelduseks oleva programmi;
3) ei ole esitanud tähtaegselt käesoleva määruse § 9 lõikes 1 sätestatud aruannet. 
(2) Taotleja peab tagasinõutud stipendiumi tagasi maksma 60 kalendripäeva jooksul alates otsuse kehtima hakkamise päevast.

				
Heidy Purga						
minister						

Merilin Piipuu
kantsler